मेरी क्रिसमस
जीससका जन्मोत्सव अंधकार में भटकने वालों के लिए ज्योति का उदय है। ख्रीस्त के जन्म के साथ समस्त मानवजाति को प्रभु येसु उपहार में मिला। हम मनुष्यों का दायित्व है कि प्रभु येसु के प्रेम, शांति और आनंद के उस उपहार को दूसरों के साथ बांटें। यह बातें कार्डिनल तेलेस्फोर पी टोप्पो ने गुरुवार को संत मेरीज कैथेड्रल में क्रिसमस की रात्रि मिस्सा के संदेश में कही। उन्होंने क्रिसमस को सही मायने में प्रभु येसु के दूसरे आगमन की तैयारी का आह्वान बताया। कहा कि ख्रीस्त जन्मोत्सव के साथ ईश्वर ने अपने इकलौते पुत्र के द्वारा समस्त संसार में एक नया दर्शन लाया। इसे हम सबों को अपनाने की जरूरत है। मसीह के जन्मोत्सव का यह दर्शन स्पष्ट करता है कि प्यार और सम्मान सिर्फ संपन्न शक्तिशाली लोगों के लिए नहीं, बल्कि गरीबों और उपेक्षितों के लिए है। इसके लिए जरूरी है कि हम मेल-मिलाप के संस्कार में बढ़ें। निष्ठा के साथ पवित्र मिस्सा में भाग लें। योग्य रीति से परमप्रसाद ग्रहण करें।
रात्रि मिस्सा के समय अंदर काफी भीड़ के कारण युवाओं ने चर्च के बाहर पंडाल में ही क्रिसमस मिस्सा चढ़ाई और एक-दूसरे को मेरी क्रिसमस एंड हैप्पी न्यू ईयर कह क्रिसमस की बधाइयां दी। सर्द रात की बढ़ती कनकनाहट को देखते हुए गिरजाघर से बाहर लोगों की सुविधा के लिए अलाव जलाए गए थे।
रात 10.30 बजे शुरू हुई पवित्र मिस्सा के मुख्य अनुष्ठाता कार्डिनल टोप्पो पल्ली पुरोहित अजय लकड़ा और पेरिश के अन्य पुरोहितों संग संत मेरिज कैथेड्रल पहुंचे। प्रवेश गान के साथ सीधे पवित्र वेदी तक पहुंचे। इसके साथ ही मिस्सा की विधि आरंभ हुई। कार्डिनल ने पवित्र जल से वेदी के समक्ष सुसज्जित चरनी की आशीष की। इसके बाद महिमा गान के साथ-साथ धर्मशास्त्र बाइबल का पाठ सुनाया। इसके बाद मुख्य अनुष्ठाता का संदेश, चढ़ावा और परमप्रसाद ग्रहण करने की औपचारिकताएं हुईं। कार्डिनल ने चरनी में लिटाए बालक येसु को हाथों में उठाकर चुंबन लिया और प्रभु येसु के जन्म की घोषणा की।
बालक येसु को चूमते कार्डिनल तेलेस्फोर पी टोप्पो।
अंधकार में भटकने वालों के लिए ज्योति का उदय है जीसस का जन्म : कार्डिनल
hin_Deva hin_Deva hin_Deva hin_Deva kas_Deva hin_Deva